SA’ner, tientalle ander sterf in Indonesiese brandDie brand by die Tangerang-gevangenis het tot die dood van 41 mense gelei. , after a fire broke out and killed 41 inmates. (Foto: Indonesian Ministry of Law and Human Rights/AFP) ‘n Suid-Afrikaner is onder die oorledenes nadat ‘n brand Woensdag in die vroeë oggendure in ‘n gevangenis in Indonesië uitgebreek het. Die brand het uitgebreek terwyl meeste gevangenes steeds geslaap het. Altesaam 41 gevangenes is in die brand by die Tangerang-gevangenis buite die hoofstad Djakarta dood terwyl 39 mense beseer is. Die area waar die brand gewoed het, word hoofsaaklik gebruik vir die aanhouding van gevangenes wat vir dwelmoortredings tronkstraf uitdien. Die polisie werk nou onverpoos om al die oorledenes te laat uitken. ‘n Elektriese fout het vermoedelik tot die brand gelei, maar die presiese oorsaak word ondersoek. Yasonna Laoly, Indonesië se minister van justisie, het tydens ‘n mediakonferensie bekend gemaak dat twee buitelanders, ‘n Suid-Afrikaner en ‘n burger van Portugal, in die brand dood is. Hul name is nog nie bekend gemaak nie. Die Suid-Afrikaanse ambassade in Djakarta het bevestig die Suid-Afrikaanse burger het tronkstraf vir ‘n dwelmverwante oortreding uitgedien. “Ons wag nog op verdere inligting om te sien hoe ons die saak verder gaan hanteer rakende die repatriasie van die oorskot,” het die Suid -Afrikaanse ambassadeur in Indonesië, Hilton Fisher, aan AFP gesê. Daar is ook bevestig dat die tronk oorvol was met meer as 2 000 gevangenes, meer as drie keer die hoeveelheid gevangenes wat gehuisves kan word. In die area waar die brand uitgebreek het, kan slegs sowat 40 gevangenes gehuisves word maar daar was meer as 120 gevangenes. Oorvol tronke wat met onhigiëniese toestande gepaardgaan is algemeen in Indonesië. Daar is meer 270 000 gevangenes in die land.